Document ID: 32013R0758

Title and Content:
ΚΑΝΟΝΙΣΜΌΣ (ΕΕ) αριθ. 758/2013 ΤΗΣ ΕΠΙΤΡΟΠΉΣ της 7ης Αυγούστου 2013 σχετικά με τη διόρθωση του παραρτήματος VI του κανονισμού (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου για την ταξινόμηση, την επισήμανση και τη συσκευασία των ουσιών και των μειγμάτων (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη Λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/ΕΟΚ και 1999/45/ΕΚ και την τροποποίηση του κανονισμού (ΕΚ) αριθ. 1907/2006 (1), και ιδίως το άρθρο 53, Εκτιμώντας τα ακόλουθα: (1) Μετά από έλεγχο διαπιστώθηκαν σφάλματα στα παραρτήματα I, II, IV και V του κανονισμού (ΕΚ) αριθ. 790/2009 της Επιτροπής, της 10ης Αυγούστου 2009, περί τροποποίησης, με σκοπό την προσαρμογή του στην τεχνική και επιστημονική πρόοδο, του κανονισμού (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, για την ταξινόμηση, την επισήμανση και τη συσκευασία των ουσιών και των μειγμάτων (2). Θα πρέπει συνεπώς να διορθωθούν τα σφάλματα αυτά. (2) Η διορθωμένη εναρμονισμένη ταξινόμηση και επισήμανση των ουσιών θα πρέπει να εφαρμόζεται από την ημερομηνία έναρξης ισχύος του παρόντος κανονισμού. Δεν θα πρέπει να απαιτείται από τους προμηθευτές να επισημάνουν και να συσκευάσουν εκ νέου τις ουσίες και τα μείγματα που έχουν ήδη διατεθεί στην αγορά, σύμφωνα με τον κανονισμό (ΕΚ) αριθ. 1272/2008, πριν από την έναρξη ισχύος του παρόντος κανονισμού. Ωστόσο, οι προμηθευτές θα πρέπει να έχουν τη δυνατότητα να εφαρμόσουν προαιρετικά τις διατάξεις του παρόντος κανονισμού στις ουσίες και τα μείγματα που έχουν ήδη διατεθεί στην αγορά. (3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί δυνάμει του άρθρου 133 του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (3), ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο παράρτημα VI, μέρος 3 του κανονισμού (ΕΚ) αριθ. 1272/2008, οι καταχωρίσεις του πίνακα 3.1, όπως τροποποιήθηκε με τα παραρτήματα Ι και ΙΙ του κανονισμού (ΕΚ) αριθ. 790/2009, οι οποίες αντιστοιχούν στις καταχωρίσεις που παρατίθενται στο παράρτημα Ι του παρόντος κανονισμού, αντικαθίστανται από τις καταχωρίσεις του εν λόγω παραρτήματος. Άρθρο 2 Στο παράρτημα VI, μέρος 3 του κανονισμού (ΕΚ) αριθ. 1272/2008, οι καταχωρίσεις του πίνακα 3.2, όπως τροποποιήθηκε με τα παραρτήματα IV και V του κανονισμού (ΕΚ) αριθ. 790/2009, οι οποίες αντιστοιχούν στις καταχωρίσεις που παρατίθενται στο παράρτημα ΙΙ του παρόντος κανονισμού, αντικαθίστανται από τις καταχωρίσεις του εν λόγω παραρτήματος. Άρθρο 3 Στο παράρτημα VI, μέρος 3 του κανονισμού (ΕΚ) αριθ. 1272/2008, προστίθενται στον πίνακα 3.1 οι καταχωρίσεις που παρατίθενται στο παράρτημα ΙΙΙ του παρόντος κανονισμού. Άρθρο 4 Στο παράρτημα VI, μέρος 3 του κανονισμού (ΕΚ) αριθ. 1272/2008, προστίθενται στον πίνακα 3.2 οι καταχωρίσεις που παρατίθενται στο παράρτημα IV του παρόντος κανονισμού. Άρθρο 5 Οι προμηθευτές δεν υποχρεούνται σε εκ νέου επισήμανση ή συσκευασία των ουσιών που περιλαμβάνονται στα παραρτήματα του παρόντος κανονισμού ή ουσιών ή μειγμάτων που περιέχουν τις εν λόγω ουσίες, τα οποία έχουν ήδη διαθέσει στην αγορά, σύμφωνα με τον κανονισμό (ΕΚ) αριθ. 1272/2008, πριν από την έναρξη ισχύος του παρόντος κανονισμού. Άρθρο 6 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 7 Αυγούστου 2013.

Classification Labels:
943
304

Label Descriptions:
{"943": "Τεκμηρίωση", "304": "ΕΚΠΑΙΔΕΥΣΗ"}

EuroVoc IDs (Original): 494
2090
87
4415

EuroVoc IDs (Expanded): 494
2090
87
4415

Dataset Source: meu

Split: test